CELEX: 62022TN0103
Language: mt
Date: 2022-02-22 00:00:00
Title: Kawża T-103/22: Rikors ippreżentat fit-22 ta’ Frar 2022 – ON vs Il-Kummissjoni

10.5.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 191/29
            
         
      Rikors ippreżentat fit-22 ta’ Frar 2022 – ON vs Il-Kummissjoni
      (Kawża T-103/22)
      (2022/C 191/38)
      Lingwa tal-kawża: iċ-Ċek
      
         Partijiet
      
      
         Rikorrent: ON (rappreżentant: D. Mimrová, avukata)
      
         Konvenut: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla r-Regolament Delegat tal-Kummissjoni (UE) 2021/2288 tal-21 ta’ Diċembru 2021 li jemenda l-Anness tar-Regolament (UE) 2021/953 tal-Parlament Ewropew u tal-Kunsill fir-rigward tal-perjodu ta’ aċċettazzjoni taċ-ċertifikati tat-tilqim maħruġa fil-format taċ-Ċertifikat COVID Diġitali tal-UE li jindika t-tlestija tas-serje primarja tat-tilqim (1) minħabba l-ksur tal-prinċipji ta’ ugwaljanza fit-trattament u ta’ nondiskriminazzjoni kif ukoll il-ksur tal-prinċipju ta’ proporzjonalità;
               
            
                  —
               
               
                  tannulla r-Regolament 2021/2288 fid-dawl tan-nuqqas ta’ bażi legali prevista fl-Artikolu 168 TFUE fir-rigward tal-protezzjoni tas-saħħa pubblika fir-reazzjoni tal-Unjoni għat-theddida transkonfinali għas-saħħa relatata mal-pandemija tal-Covid-19;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv ibbażat fuq il-ksur, min-naħa tal-Kummissjoni, tal-prinċipji ġenerali tad-dritt tal-Unjoni, u, permezz tal-adozzjoni tar-Regolament 2021/2288:
                  
                              —
                           
                           
                              tal-prinċipji ta’ ugwaljanza fit-trattament u ta’ nondiskriminazzjoni, u dan billi llimitat il-validità taċ-ċertifikat diġitali għal 270 jum mid-data li fiha tkun tlestiet is-serje primarja ta’ tilqim bil-għan li jiġi ffaċilitat il-moviment liberu tad-detenturi ta’ ċertifikati diġitali validi (jiġifieri persuni li ngħataw il-booster u li huma mistennija jkollhom immunità ogħla għall-varjant Omicron), u fl-istess waqt eskludiet mill-kamp ta’ applikazzjoni tal-att ikkontestat grupp indefinit ta’ persuni identifikati permezz tal-età tagħhom, il-professjoni tagħhom, l-istil ta’ ħajja tagħhom jew kriterji oħrajn (irrispettivament minn jekk humiex ivvaċċinati jew minn jekk humiex kompletament mhux ivvaċċinati), u għaldaqstant wettqet diskriminazzjoni fil-konfront ta’ grupp kbir ta’ persuni li kienu lestew is-sensiela primarja ta’ tilqim u mardu bil-Covid, għalkemm, skont għarfien xjentifiku, tali persuni mill-hekk imsejħa immunità ibrida jikkostitwixxu riskju paragunabbli jew baxx għas-soċjetà mill-perspettiva tat-trażmissjoni tal-infezzjoni jew tal-piż fuq is-sistema tas-saħħa milli jikkostitwixxu persuni li fil-każ tagħhom il-validità taċ-ċertifikat diġitali tibqa’ illimitata jew li b’xi mod ieħor huma esklużi mill-kamp ta’ applikazzjoni tal-att ikkontestat u li “de jure” ma humiex infettużi;
                           
                        
                              —
                           
                           
                              tal-prinċipju ta’ proporzjonalità, u dan billi ma pprovdietx ġustifikazzjoni bbażata fuq data kwalitattiva u, sa fejn possibbli, kwantitattiva, jiġifieri ma evalwatx debitament id-data xjentifika aċċessibbli dwar il-gruppi ta’ persuni li jistgħu jikkawżaw riskju ta’ infezzjoni bil-marda tal-Covid għal persuni oħrajn, u barra minn hekk ma ġġustifikatx debitament għalfejnliex hija biss il-miżura adottata, li tillimita l-validità taċ-ċertifikati Covid diġitali tal-Unjoni għal massimu ta’ 270 jum mid-data tal-aħħar doża mis-serje primarja ta’ tilqim, li tippermetti li jintlaħaq bl-aħjar mod l-għan tal-Unjoni fil-kuntest tar-reazzjoni għall-pandemija tal-Covid-19 u l-mutazzjoni tal-virus SARS-CoV-2, għaliex bis-saħħa ta’ din il-miżura tappoġġa ż-żieda fir-rata ta’ tilqim tal-popolazzjoni bl-hekk imsejħa doża tal-booster, iżda ma kkunsidratx (ma ġġustifikatx debitament) alternattivi oħra inkwistjoni.
                           
                        
            
                  2.
               
               
                  It-tieni motiv ibbażat fuq adozzjoni tar-Regolament 2021/2288 li permezz tagħha l-Kummissjoni marret lil hinn mis-setgħat mogħtija lilha, li ġew iddelegati lilha permezz tal-Artikolu 5(2) tar-Regolament (UE) 2021/9532 (2), inkwantu minflok bidla “statika” fil-kamp ta’ data b’reazzjoni għall-imxija tal-virus SARS-CoV-2 u għas-sitwazzjoni epidemjoloġika eżistenti imponiet limitu għall-validità taċ-ċertifikat diġitali u, f’dan il-kuntest, stabbilixxiet de facto l-limiti tar-reazzjoni tal-Unjoni għall-pandemija tal-COVID-19 bħala theddida transkonfinali għas-saħħa, filwaqt li barra minn hekk ma bbażatx l-att ikkontestat fuq il-bażi legali prevista fl-Artikolu 168 tat-Trattat dwar il-Funzjonament tal-Unjoni Ewropea dwar il-protezzjoni tas-saħħa pubblika.
               
            
         (1)  ĠU 2021, L 458, p. 459.
      
         (2)  Regolament (UE) 2021/953 tal-Parlament Ewropew u tal-Kunsill tal-14 ta’ Ġunju 2021 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) għall-faċilitazzjoni tal-moviment liberu waqt il-pandemija tal-COVID-19 (ĠU 2021, L 211, p. 1, rettifika fil-ĠU 2022, L 72, p. 7).